CELEX ID: 32012D0362
Publication Date: 2012-07-04

Document:
KOMISIJOS ĮGYVENDINIMO SPRENDIMAS
2012 m. liepos 4 d.
dėl tam tikroms valstybėms narėms skiriamos Sąjungos finansinės paramos savanoriškiems bičių šeimų nykimo priežiūros tyrimams atlikti
(pranešta dokumentu Nr. C(2012) 4396)
(Tekstas autentiškas tik danų, olandų, anglų, estų, suomių, prancūzų, vokiečių, graikų, vengrų, italų, latvių, lietuvių, lenkų, portugalų, slovakų, ispanų ir švedų kalbomis)
(2012/362/ES)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2009 m. gegužės 25 d. Tarybos sprendimą 2009/470/EB dėl išlaidų veterinarijos srityje (1), ypač į jo 23 straipsnį,
kadangi:
(1)
Komisijos komunikate Europos Parlamentui ir Tarybai dėl naminių bičių sveikatos (2) apžvelgiami Komisijos jau įgyvendinti ir įgyvendinami veiksmai, susiję su bičių sveikata ES. Pagrindinis komunikate nagrinėjamas klausimas - visame pasaulyje nustatytas padidėjęs bičių mirtingumas;
(2)
2009 m. EMST projekto „Bičių mirtingumas ir priežiūra Europoje“ išvadose nurodyta, kad ES priežiūros sistemos iš esmės yra prastos ir trūksta valstybių narių lygmens duomenų ir palyginamų ES lygmens duomenų;
(3)
siekiant pagerinti galimybes gauti duomenų apie bičių mirtingumą, tikslinga padėti atlikti tam tikrus bičių nykimo priežiūros tyrimus valstybėse narėse ir juos remti;
(4)
2011 m. gruodžio 21 d. Komisijos įgyvendinimo sprendimu 2011/881/ES dėl finansavimo sprendimo remti savanoriškus bičių šeimų nykimo priežiūros tyrimus (3) atidėta 3 750 000 EUR - Europos Sąjungos įnašas bičių šeimų nykimo priežiūros tyrimams vykdyti;
(5)
ES etaloninė bičių sveikatos laboratorija (toliau - ESEL) pateikė dokumentą „Bandomojo bičių šeimų nykimo priežiūros projekto pagrindas“ (pateiktas http://ec.europa.eu/food/animal/liveanimals/bees/bee_health_en.htm), kuriame valstybėms narėms pateikiamos gairės, kaip atlikti priežiūros tyrimus;
(6)
valstybės narės buvo paragintos Komisijai siųsti ESEL techniniu dokumentu pagrįstų priežiūros tyrimų programas. Priežiūros tyrimų pasiūlymus atsiuntė 20 valstybių narių. Šie pasiūlymai įvertinti techniniu ir finansiniu požiūriu siekiant įvertinti jų atitiktį techniniam dokumentui „Bandomojo bičių šeimų nykimo priežiūros projekto pagrindas“;
(7)
Belgija, Danija, Vokietija, Estija, Graikija, Ispanija, Prancūzija, Italija, Latvija, Lietuva, Vengrija, Lenkija, Portugalija, Slovakija, Suomija, Švedija ir Jungtinė Karalystė parengė bičių šeimų nykimo priežiūros tyrimų programas pagal techninį dokumentą „Bandomojo bičių šeimų nykimo priežiūros projekto pagrindas“ ir paprašė ES finansinės paramos;
(8)
Belgijos, Danijos, Vokietijos, Estijos, Graikijos, Ispanijos, Prancūzijos, Italijos, Latvijos, Lietuvos, Vengrijos, Lenkijos, Portugalijos, Slovakijos, Suomijos, Švedijos ir Jungtinės Karalystės vykdomų savanoriškų bičių šeimų nykimo priežiūros tyrimų programoms nuo 2012 m. balandžio 1 d. turėtų būti skirta finansinė parama;
(9)
pagal 2005 m. birželio 21 d. Tarybos reglamentą (EB) Nr. 1290/2005 dėl bendrosios žemės ūkio politikos finansavimo (4) veterinarinės priemonės turi būti finansuojamos iš Europos žemės ūkio garantijų fondo. Finansinės kontrolės tikslais turi būti taikomi to reglamento 9, 36 ir 37 straipsniai;
(10)
finansinė parama turėtų būti išmokėta tik tuo atveju, jei numatytos savanoriškos bičių šeimų nykimo priežiūros tyrimų programos buvo iš tiesų įvykdytos, o valdžios institucijos pateikia Komisijai ir ES etaloninei bičių sveikatos laboratorijai visą būtiną informaciją;
(11)
šiame sprendime nustatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. Sąjunga suteikia finansinę paramą Belgijai, Danijai, Vokietijai, Estijai, Graikijai, Ispanijai, Prancūzijai, Italijai, Latvijai, Lietuvai, Vengrijai, Lenkijai, Portugalijai, Slovakijai, Suomijai, Švedijai ir Jungtinei Karalystei bičių šeimų nykimo priežiūros tyrimų programoms vykdyti.
2. Sąjungos skiriama finansinė parama:
a)
atlyginama 70 % tinkamų finansuoti išlaidų, nurodytų I priede 2012 m. balandžio 1 d.-2013 m. birželio 30 d. laikotarpiui, kurias kiekviena 1 pastraipoje minima valstybė narė patirs vykdydama bičių šeimų nykimo priežiūros tyrimų programas;
b)
neviršija:
1)
62 876 EUR Belgijai;
2)
192 688 EUR Danijai;
3)
294 230 EUR Vokietijai;
4)
66 637 EUR Estijai;
5)
109 931 EUR Graikijai;
6)
205 050 EUR Ispanijai;
7)
529 615 EUR Prancūzijai;
8)
521 590 EUR Italijai;
9)
147 375 EUR Latvijai;
10)
92 123 EUR Lietuvai;
11)
98 893 EUR Vengrijai;
12)
254 108 EUR Lenkijai;
13)
28 020 EUR Portugalijai;
14)
183 337 EUR Slovakijai;
15)
213 986 EUR Suomijai;
16)
39 862 EUR Švedijai;
17)
267 482 EUR Jungtinei Karalystei.
c)
neviršija 595 EUR už bityno aplankymą.
2 straipsnis
1. Šiuo sprendimu nustatyta didžiausia bendra parama 1 straipsnyje nurodytų programų išlaidoms padengti yra 3 307 803 EUR, finansuotina iš Europos Sąjungos bendrojo biudžeto.
2. Atliekant priežiūros tyrimus patirtos išlaidos, susijusios su darbuotojais, laboratorinių tyrimų atlikimu, mėginių ėmimu, stebėsena, vartojimo reikmenimis, ir pridėtinės išlaidos yra tinkamos finansuoti pagal III priede išdėstytas taisykles.
3. Sąjungos finansinė parama išmokama pateikus ir patvirtinus ataskaitas ir patvirtinamuosius dokumentus, nurodytus 3 straipsnio 2 ir 3 dalyse.
3 straipsnis
1. Programos vykdomos pagal techninį dokumentą „Bandomojo bičių šeimų nykimo priežiūros projekto pagrindas“ (pateiktas http://ec.europa.eu/food/animal/liveanimals/bees/bee_health_en.htm) ir pagal valstybių narių pateiktas bičių šeimų nykimo priežiūros tyrimų programas.
2. Belgija, Danija, Vokietija, Estija, Graikija, Ispanija, Prancūzija, Italija, Latvija, Lietuva, Vengrija, Lenkija, Portugalija, Slovakija, Suomija, Švedija ir Jungtinė Karalystė Komisijai pateikia:
-
tarpinę techninę pirmo aplankymo, numatyto priežiūros tyrimų programoje, ataskaitą (iki 2013 m. kovo 1 d.) ir
-
galutinę techninę antro ir trečio aplankymų, nustatytų priežiūros tyrimų programoje, ataskaitą (iki 2013 m. spalio 31 d.),
-
techninė ataskaita turėtų atitikti Komisijos kartu su ES etalonine bičių sveikatos laboratorija nustatytą pavyzdį.
3. Belgija, Danija, Vokietija, Estija, Graikija, Ispanija, Prancūzija, Italija, Latvija, Lietuva, Vengrija, Lenkija, Portugalija, Slovakija, Suomija, Švedija ir Jungtinė Karalystė Komisijai pateikia:
-
pagal II priedą parengtos finansinės ataskaitos popierinę ir elektroninę versijas (iki 2013 m. gruodžio 31 d.). Patvirtinamieji dokumentai, kuriais įrodomos visos paraiškoje dėl kompensavimo nurodytos išlaidos, išsiunčiami Komisijai jos prašymu.
4. Tyrimų rezultatai pateikiami Komisijai ir ES etaloninei bičių sveikatos laboratorijai.
4 straipsnis
Šis sprendimas skirtas Belgijos Karalystei, Danijos Karalystei, Vokietijos Federacinei Respublikai, Estijos Respublikai, Graikijos Respublikai, Ispanijos Karalystei, Prancūzijos Respublikai, Italijos Respublikai, Latvijos Respublikai, Lietuvos Respublikai, Vengrijai, Lenkijos Respublikai, Portugalijos Respublikai, Slovakijos Respublikai, Suomijos Respublikai, Švedijos Karalystei ir Jungtinei Didžiosios Britanijos ir Šiaurės Airijos Karalystei.
Priimta Briuselyje 2012 m. liepos 4 d.

EuroVoc Classification:
Level 1: 100158
100144
100143
100156
Level 2: 100171
100177
100262
100250
100245
Level 3: 2442
711
2460
2914
1005
5877
All Descriptors: 1005
1445
2115
2924
5877
922